ming030890/wiki-yue-high-quality huggingface dataset:
嶺南學派

嶺南學派，又叫做江門學派，係明代理學嘅新學派，喺明朝中晚期形成，佢嘅始創者係嶺南最負盛名嘅理學家同詩人陳獻章。呢個學派以自然為宗，提倡「學貴自得」同「學貴知疑」，講究「獨立思考」，反對「人云亦云」。陳獻章話：「學貴知疑，小疑則小進，大疑則大進，疑者覺悟之機也」。呢啲主張，代表住一種革新精神，而家仍然閃爍住一代心學宗師嘅智慧光芒。
而家陳獻章嘅思想著作收錄咗喺《陳獻章集》入面。

學派創始人
陳獻章（1428年－1500年），字公甫，號石齋，廣東廣州府新會會城都會鄉人，後移居江門白沙鄉，人稱「白沙先生」。明代著名嘅思想家。佢話「自得者，不累於外物，不累於耳目，不累於造次顛沛。鳶飛魚躍，其機在我」，悟出「學貴自得」嘅至聖之功同「學貴知疑」嘅研究途徑，卒之打破咗自程朱以後「聖賢久寂寞，六籍無光輝」嘅現狀，創立咗中國明代嘅新學派——嶺南學派。

代表人物
賀欽（1437年－1510年），字克恭，別號醫閭，喺遼東義州衛出世。陳獻章嘅弟子。
林光（1439年－1519年），字緝熙，號南川，喺東莞茶山鎮林屋出世。陳獻章嘅弟子。
李承箕（1452年－1505年），字世卿，號大崖居士。陳獻章嘅弟子。
梁儲（1453年－1527年），字叔厚，又字藏用，號厚齋，喺廣東順德石墾出世。明朝內閣首輔。
林廷瓛（1454年－？），字公器，號南峰，明代吳川縣吳陽鎮霞街村人。明代進士。陳獻章嘅弟子。
張詡（1455年－1514年），字廷實，號東所，南海（而家廣東省南海縣）人，明朝學者。陳獻章嘅弟子，係追隨白沙先生最耐嘅學生。
湛若水（1466年－1560年），字符明，號甘泉，時稱「甘泉先生」，喺增城（而家廣東增城市新塘鎮）出世。係陳獻章之後，嶺南學派嘅主要領導人。
嶺南畫派紀念中學

喺2007年9月之前，呢間學校一直叫「廣州市第七十六中學」。直到2007年9月，由於海珠區人民政府喺度搞緊海珠區當地嘅文化嚟搞宣傳嶺南文化，間學校就順便喺馬涌對面嗰間廣州美術學院（之前嘅校址喺嗰頭，而家喺昌崗東路嘅曉港地鐵站附近）同嶺南畫派紀念館嘅地域優勢先改名嗌「嶺南畫派紀念中學」，直到而家。
措美

措美（威利轉寫：mtsho smad rdzong, 藏文拼音：མཚོ་སམད་རྫོང）係中華人民共和國西藏山南嘅一個縣。
揀

揀係判斷多個選項更值得選取嘅決定。揀多數都會揀到最好嘅選項，不過都會有例外嘅情況。
掩蔽效應

掩蔽效應（英文：auditory masking）係指聽覺系統對一種聲音嘅感知俾第種聲影響嘅現象。 聽覺掩蔽效應喺頻域上嘅一般喊做「同時掩蔽」或者「頻域掩蔽」，喺時域上嘅喊做「時域掩蔽」或「非同時掩蔽」。

同時掩蔽
示意圖以1kHz做例，睇各種分貝數畀1kHz㔶得到幾大柵範圍畀其他啲聲音，啲有鄰近頻率喺同一時刻嘅
一種聲俾第種同時發出嘅聲㔶過，嗌同時掩蔽。
例：喺1kHz頻率上發出嘅聲，聲強較大嘅，可能會㔶過喺1.1kHz頻率上聲強較細嘅聲。同樣，喺440Hz同埋450Hz上嘅兩種聲分別先後發出，聽者就分得清楚，不過佢哋同時發出嗰陣會變到好難識別。

時域掩蔽
時域掩蔽發生喺時間上相鄰嘅聲音之間。若果噪音超前過就快聽到嘅聲，嗌超前掩蔽；噪音出現喺聽到嘅聲之後，嗌滯後掩蔽。一般嚟講，超前掩蔽好短，只有5~20ms，而滯後掩蔽可以持續50~200ms。
措辭

措辭（diction）係文學等領域上嘅一個概念，一個作家嘅措辭係指佢喺佢作品當中用嘅詞彙；一個作家嘅措辭係佢寫作風格嘅一部份。
揀飲擇食失調症

揀飲擇食失調症（粵音：gaan2 jam2 zaak6 sik6 sat1 tiu4 zing3，英文：Selective eating disorder），係一種同飲食失調有啦掕嘅病。同揀飲擇食有啲唔同，呢隻病係指人會避免食某啲嘢食，抑或唔食咁多，卒之搞到唔夠營養。噉可能係因為嗰樣嘢食畀人嘅感官特徵（例如個樣、浸味同埋質地）唔係幾好，又或者係驚食完嗰樣嘢食跟住會有不良後果，抑或純粹冇乜興趣食嗰樣嘢食。患咗呢隻病嘅人亦都可能會開始對於試新嘢食覺得囉囉攣，呢種恐懼畀人叫做嘢食恐懼症。
怒海求生

《怒海求生》（粵拼：nou6 hoi2 kau4 sang1）係套美國嘅劇情片，喺2013年5月22號上畫。呢套戲嘅主角有羅拔烈福。片長106 分鐘。
思·裂

《思·裂》（Split）係美國恐怖電影，由麥艾禾、安雅泰萊采兒、貝蒂芭克利、謝茜嘉素娜、希莉露李察臣主演，禮切沙也馬蘭執導。故仔係講一個有23個人格嘅多重人格病人。電影喺2016年首映，2017年全球公映。
怒火

《怒火》（英文：Raging Fire），係2021年上畫嘅港產片，由甄子丹同謝霆鋒主演，陳木勝執導。呢套戲係陳木勝嘅遺作，亦係第40屆香港電影金像獎最佳電影。
怒火街頭2

《怒火街頭2》（粵拼：nou6 fo2 gaai1 tau4 ji6；英文：Ghetto Justice 2），係香港無綫電視製作嘅時裝電視劇，《怒火街頭》續集，本劇由鄭嘉穎、胡杏兒、李璨琛、林子善、曹永廉同苟芸慧領銜主演，監製陳維冠。呢套劇主要用法律界做主題。
怒火街頭

《怒火街頭》（英文：Ghetto Justice；大陸譯名《鬥智情緣》），香港電視廣播有限公司時裝法律電視劇，本劇由鄭嘉穎同胡杏兒領銜主演，李璨琛、林子善、滕麗名、陳敏之同石修聯合演出，監製唐基明。係其中一套2011年無綫海外業務同節目推薦劇集。劇集播出後反應熱烈，喺同年拍攝續集《怒火街頭2》，2012年播出。

劇情
講述鄭嘉穎演嘅羅力亞大律師同胡杏兒演嘅王思苦大律師等人愛情同工作關係，入面有單元案件：常秋萍兇殺案（第2－4集）、第五婷偷竊案（第5－6集）、任圓圓死亡案 （第8－11集）、聶淑妍兇殺案（第10集）、苗若麗兇殺案 （第12－15集）、第五婷傷人案（第17－18集）、（第18－19集）、何利貞兇殺案（第19－20集）。

網民反應
想知多啲：二次創作、香港高登同香港討論區
好撚好笑呀屌你老味，係香港網民自2011年為無綫電視劇集《怒火街頭》含有粗口金句改圖。
由於截圖中，鄭嘉穎表情哭笑難分，加上字幕傳神。其後有數幅相同表情Cap圖，都被高登香討網民配上此對白。最後，成為含粗口潮語。
笑死朕，相似意思，但較文雅。而熱血時報黃洋達、陳秀慧有個節目又叫做笑死朕。
好撚好笑
好撚好笑呀屌你老母
你老味瀨撚晒嘢
怕寂寞的貓

《怕寂寞的貓》係香港歌手梁詠琪嘅粵語專輯。
怕醜

怕醜係種情感，係指對住人嗰陣出現驚、唔舒服、尷尬嘅感覺。
怕醜草

怕醜草（粵拼：paa3 cou2 cou5；學名：Mimosa pudica）係豆科怕醜草屬嘅多年生草本植物。
佢俾坦桑尼亞、南亞、東南亞、美國同大洋洲嘅太平洋島國、尼日利亞、塞舌爾、毛里求斯同埋東亞等地區列佢做入侵物種。喺澳洲，北領地同西澳洲列佢做列管物種；昆士蘭州列佢做建議列管物種。

名
因為受刺激時，葉面會縮埋，所以嗌成噉嘅名。

用途
佢雖然可以攞嚟做藥，但係成樖嘢有毒。
怛邏斯

怛邏斯（哈薩克文：Тараз）係哈薩克江布州嘅首府。
布禮斯文維基百科

布禮斯文維基百科係維基百科協作計劃嘅布禮斯文版，由非牟利組織──維基媒體基金會維持負責。家下係各語言嘅維基百科計劃中，規模排名響80名以內（跟文章數量計），有超過5萬篇文。
布穀

布穀（Cuculus canorus），又叫布穀雀（或者布穀鳥）、大杜鵑，係杜鵑科杜鵑屬嘅其中一種雀，主要分佈歐洲、非洲同亞洲。
斯雲·烏里治

斯雲·烏里治（德文：Sven Ulreich，1988年8月3號—）係一個德國足球員，效力德國甲組足球聯賽球隊拜仁慕尼黑，主要司職門將。
斯雷姆斯卡米特羅維察

斯雷姆斯卡米特羅維察（塞爾維亞語：Сремска Митровица）係喺塞爾維亞伏伊伏丁那薩瓦河畔嘅一座城市，人口大約有4萬。
新丁香耀

新丁香耀（1892年—1965年1月18號）原名陳少麟，人稱丁叔，係粵劇演員，擅長演花旦、正印丑生。首本戲《雙孝女萬里尋親記》、《天女散花》、《臨去秋波》。弟子有阮兆輝等。

生平
新丁香耀初時跟鄭君可學戲，後來入「普長春」班，同新麗湘（李自立）唔分正副，兩個人都係豔旦，演《雙孝女萬里尋親記》紮咗之後獨當一面。班主何浩泉好睇佢，畀錢過佢去上海學北劇。返來廣東之後同小生福拍檔演《嫦娥奔月》，吸收咗京劇反身拗腰舞絲帶呢啲技藝，當其時嘅粵劇頗爲新穎，觀衆讚佢「古裝豔旦」。後尾同何浩泉個女結婚。又同何浩泉組「寰球樂」班，睇重度新戲同每齣戲嘅旦角，亦操班政亦做戲，同朱次伯拍住上，其中觀衆好讚賞《臨去秋波》。朱次伯過身之後，新丁香耀又請到靚少鳳頂替。佢主理「寰球樂」班期間度嘅新戲有《珠崖劍影》、《苦姻緣》、《恩仇血》、《顛倒君王》、《憐香客》等。
「寰球樂」散班之後，過「大堯天」班拍住薛覺先，無耐同關德興組「共和樂」班，做丑生，用真名陳少麟。收尾自己組「高陞樂」班，唔識睇數蝕咗入肉，亦令到何家破產。後尾去「覺先聲」做貼旦。晚年由堂妻舅何少保接濟，住砵蘭街八和會館宿舍，亦周時瞓喺茂林街。1965年1月18號，喺香港廣華醫院過身。
新8模

新8模係香港𡃁模組合，2010年成立，拍過寫真集，而家已經拆伙各有各發展。
新Monday

《新Monday》係香港娛樂雜誌，前身係1990年代創刊嘅《Monday雜誌》，2000年畀英皇集團旗下嘅新傳媒集團收購後改用而家個名。2016年10月13號開始，佢同集團嘅《新假期》、《東方新地》、《more》四本雜誌合併成一本雜誌，逢禮拜四出版。
新潟天鵝

新潟天鵝（日文：アルビレックス新潟）係日本一支職業足球隊，日本乙組職業足球聯賽（J2）球隊之一。球會根據地係新潟縣新潟市，主場係東北電力大鵝球場。

史
佢嘅前身係新潟十一人足球部，1955年成立。1999年加入日本職業足球聯賽。
新潟大學

新潟大學（日文：新潟大学／にいがただいがく）係喺日本新潟縣新潟市嘅國立大學，1949年創校。
新潟機場

新潟機場（粵拼：san1 sik1 gei1 coeng4，日文：新潟空港）係日本新潟縣新潟市嘅一個機場，喺1929年起好，1930年正式啟用。
新滘鎮

新滘鎮（粵拼：san1 gaau3 zan3）係經已撤銷嘅行政鎮，喺而家廣東廣州市海珠區嘅東部。

名
「新滘」係拎咗轄區東北新洲個「新」字，同南邊瀝滘個「滘」字。

沿革
1958年8月，新滘人民公社成立。
1960年5月，新滘人民公社由郊區劃入廣州市河南區。
1961年8月，改隸芳村區。
1986年6月，新滘人民公社改名新滘區公所，劃畀海珠區。
1987年，新滘區公所改名新滘鎮。
2002年，撤銷新滘鎮。
新漢堡

新漢堡（葡文：Novo Hamburgo）係巴西南大河州一座城，住24萬人。
新潟市

新潟係日本新潟縣首府，亦係政令指定都市，人口有80萬。
怪誕屍新娘

《怪誕屍新娘》（英語：Tim Burton's Corpse Bride），係2005年上畫嘅定格動畫片，曾經提名到第78屆奧斯卡金像獎最佳動畫片，由添布頓同埋米克莊遜導演。
怪誕黑巫后

《怪誕黑巫后》（英文：The Witches）係2020年上畫嘅美國電影，由安夏菲慧、奧緹華史賓莎、史丹利杜斯、姬絲汀錢諾維、基斯洛克、西卡蒧布魯、高迪利艾斯迪主演，羅拔湛米基斯執導。
怪醫D老篤

《怪醫D老篤》（英文：Dolittle）係一套喺2020年上畫嘅美國奇幻冒險片，由史蒂芬加漢執導，羅拔唐尼、安東尼奧班達拉斯同米高辛做主角。電影係喺小說《怪醫D老篤》度改編返嚟。
怯女星

怯女星（Ismene），即係小行星190，係太陽系小行星帶嘅一粒小行星，喺1878年9月22號發現。
怪誕隨意門

怪誕隨意門（英文：Coraline）係套2009年驚悚奇幻動畫電影。
怪談

怪談，香港商業電台製作嘅靈異廣播劇。
怪談，香港有線電視製作嘅靈異電視節目。
怪談，日語，即係鬼故。
星協

星協（英文：Stellar association）係個好鬆散嘅星團，鬆散過疏散星團同球狀星團，有大概10到100粒可見星。
星原健太

星原健太（1988年5月1號—）係日本足球員，司職後衞，效力松本山雅。
星加坡華文

星加坡華文（英文：Singaporean Mandarin），又叫新加坡華語，係星加坡唐人通行嘅標準官話，亦係同英文、馬來文、淡米爾文並列做四大星加坡官方語文。
皆因星加坡同大中華地區相隔一大段距離，星加坡發展出自己嘅華文文化，亦創造出唔少特有嘅詞彙，譬如「快熟麵」（即食麪）、「德士」（的士）、「巴剎」（街市）。
星加坡藝術大學

星加坡藝術大學（英文：University of the Arts Singapore）係星加坡一所公帑資助嘅私立聯邦制大學，由南洋藝術學院同埋拉薩爾藝術學院以建立聯盟嘅方法組成。大學會喺2023年第三季接受申請，同埋喺2024年8月開學。大學會喺中間道嘅國立設計中心運作。大學將會係星加坡本地第七間大學，同埋係唯一一所由公帑資助嘅私立大學。大學亦會擁有學位授予權。
星匯園

星匯園（粵拼：sing1 wui6 jyun4，英文：GALAXY CITY）係廣州市嘅其中一個居民住宅區，喺天河區珠江新城入面，東邊靠住華夏路；南邊靠住華明路；西邊靠住廣州大道中；北邊靠住金穗路。而呢棟樓盤喺2000年9月19號開始入伙。
星匯園佔地面積28,927平方米，總建築面積有213,523平方米，而綠化差唔多霸咗35%嘅地。入面包括咗8棟33層樓嘅高級住宅，重有差唔多10,000平方米嘅中心花園同差唔多成萬平方米嘅平台花園響度。附近冇幾遠重有中小學同市場嘅設施響度。喺出面500米遠嘅北邊地區，就係天河嘅鬧市地區。
星加坡足球代表隊

星加坡足球代表隊係代表星加坡嘅官方足球隊，由星加坡足球總會打理。
而家星加坡嘅波衫贊助商係Nike。
帕福斯足球會

帕福斯足球會（英文：Pafos FC）係塞浦路斯帕福斯一間職業足球球會，依家踢緊塞浦路斯甲組足球聯賽。
帕米尤特

帕米尤特（格陵蘭文：Paamiut；丹麥文：Frederikshåb）係格陵蘭西南岸一個城鎮，1742年建立。帕米尤特屬於瑟莫蘇克自治區入面。2005年人口1,817人。

運輸
帕米尤特係北極烏米亞克渡輪服務嘅停靠港。喺2007年11月，米塔爾費卡菲特起咗帕米尤特機場。
帕維亞

帕維亞係意大利倫巴第大區帕維亞省嘅首府，人口大約7萬。佢喺572到774年做過倫巴第王國首都。
帕米爾高原

帕米爾高原係亞洲高原，喺中國、塔吉克、阿富汗三國交界一帶。呢度古時叫蔥嶺，係絲綢之路經過嘅地方。
中華民國宣稱有成個帕米爾高原主權，國土極西點係高原西部嘅噴赤河，不過民國政府唔單止一路無實際統治過成個高原，1949年開始連中國大陸都無埋。後繼嘅中華人民共和國就先後同阿富汗、塔吉克簽訂邊境條約，正式放棄咗一部份高原領土畀兩國。
帕紹

帕紹（德文：Passau）係德國一個城市，喺拜仁，人口約莫5.1萬。
帕紹 - Passau
帕羅奧圖

帕羅奧圖（英文：Palo Alto），係美國加利福尼亞州一座城，住咗6萬人。
帕福斯

帕福斯（Paphos）係個塞浦路斯海岸城市，帕福斯區首府，人口4萬。
帕米拉

帕米拉（Palmyra）係敘利亞一座古城，喺荷姆斯省。
2015年伊斯蘭國佔領帕米拉嗰陣，大幅破壞嗰度嘅遺跡。
帕羅

帕羅（英文：Paro FC）係不丹帕羅一間職業足球球會，依家踢緊不丹足球超級聯賽。
帕耶特

帕耶特（法文：Julie Payette，1963年10月20號—）係加拿大工程師同太空人，魁北克省滿地可出世，母語係法文。佢係第一個踏足國際太空站嘅加拿大人；2017年7月13號由小杜魯多提名 做第29任加拿大總督，同年10月2號開始出任，2021年1月20號提出辭職，做到1月22號。
佢喺任期屆滿嘅兩年前辭職，係因為加拿大廣播公司喺2020年7月21號爗佢蝦麗都廳員工:1:15，兩日後加拿大樞密院宣佈做獨立調查，9月宣佈選定查慣職場欺凌嘅 Quintet Consulting Corporation，報告出咗一個星期之後杜魯多同帕耶特傾，帕耶特即場提出辭職:0:41。
帕耶特離任之後由加拿大高等法院首席大法官 Richard Wagner 代任加拿大總督嘅職務。
意外現場

《意外現場》（英文：Scene Of The Accident）係香港電視廣播有限公司嘅資訊節目，喺2018年6月30號到9月15號香港時間逢禮拜六20:00到20:30喺翡翠台播。節目由吳家樂、江欣燕、黃耀英、邵珮詩、鄧智堅主持，介紹都市入面各種危機同意外嘅防備、應變同善後工作。
意外

意外係指意料之外嘅事故，特別係指負面事故，會造成人命傷亡同財產損失。意外出現嘅機會率好低，事前亦唔知幾時同邊度發生。
意外捕撈

意外捕撈，或者叫雜魚，係漁業生態裡面嘅術語，指捉魚嘅時候除咗捉到想捉嘅嗰一種或幾種魚之外，重會捉到大量其它唔想捉嘅水生動物。
由於意外捕撈嘅價值低，所以通常漁民會將意外捕撈丟返落海，但係大部分意外捕撈嘅生物喺丟返落海之前已經死咗。所以意外捕撈係對海洋生態嘅嚴重破壞。近年來漁業逐漸向減少意外捕撈嘅方向發展。拖網係造成意外捕撈嘅一個典型例子。
不過意外捕撈亦唔一定冇商業價值。好多食得嘅雜魚喺捉到之後，會分開嚟賣出去。呢啲雜魚通常當小食嚟食，而唔係主菜，只係因為唔係個捕漁區嘅重點水產而分類做雜魚。
意外步出

《意外步出》（EPG用名：Manual For Survival；網站用名：Mayday Mayday Mayday）係香港無綫電視製作嘅真人騷節目，2022年6月23號到8月12號逢禮拜四、五22:30-23:00喺J2播，由梁諾妍、施焯日、杜穎珊、馮子亮主持。

節目調動
2022年7月28號：由於直播《賽馬直擊—蘭秀錦標賽馬日》，所以停播一次。
星系型態分類

星系型態分類係天文學家根據視覺上嘅星系外觀將星系劃分成唔同種類嘅系統。有幾種方法將星系分類，而最出名嘅係由哈勃設計嘅哈勃序列。
星系群

星系群（英文：Galaxy group）係由引力連繫嘅一組星系，一般包含咗唔多過50個星系。規模比較大嘅就叫星系團。規模再大嘅就叫超星系團。
星等

星等，光度等級之一，用來講星光暗，原本只分一至六等。佢初至為肉眼睇到幾光來評定，並唔準碓，現今由儀器量度光度，並且以光譜中波段介定，一般就以可見光、或者紅外綫，甚至全光譜。現今儀器精量，可以量度至光至暗嘅星體，等級就不限於一至六，而且會用到小數。星等愈大愈暗，愈細愈光。至光嘅嗰啲去到負數都有。
由於星嘅光度，同距離都有關系，離地球愈遠愈暗，並唔表示星嘅實際光度，故此另外開一項評定，叫絕對星等。而以原本定義，就改叫目視星等。就好似太陽咁，由於好近地球，佢目視星等為負廿六等七四，極為之光，而按絕對星等，只為四等八三，喺宇宙中繁星而言偏暗。
現今星等定義，完全按光度嘅對數。一等星光度，為六等星一百倍。乘數而言，每等之間，幾何級數之差為一百開五次方，約莫二點五一二。
查肉眼、影相同儀器去度星等，得出星等都有唔同。因為人眼對紅黃光敏感，攝影就對藍光敏感。就算用儀器好準確，都同人眼同影相會有啲唔同。

文
英文寫Magnitude。
星系團

星系團（英文：Galaxy cluster）係由引力連繫嘅一組星系，一般包含咗幾百到幾千個星系。規模比較細嘅就叫星系群。規模再大嘅就叫超星系團。
星紀珊

星紀珊（英文：Keenu Gill，1990年7月8號—）係香港南亞裔女子木球員，九龍木球會球員，亦係香港木球代表隊成員。
恐嚇

恐嚇，犯罪手段一種，蓄意嚇人，令到人心驚驚，明示或者暗示受害者，甚至佢家人朋友等都會受害，可能會蒙受損失、受傷、甚至死人。通常都伴隨住要求，要受害者達成一啲嘢。有唔少地方都將恐嚇睇成犯罪，立法禁止，歸為刑事。恐嚇為係犯罪組織常用手段。
近似概念有威脅同要脅。
恐怖主義社會學

恐怖主義社會學（英文：Sociology of terrorism）係社會學入面出現緊嘅分支。呢個分支係想明白恐怖主義係社會現象嘅一種，人同埋國家點樣去應對呢啲事情。恐怖主義社會學係唔會同批判恐怖主義學習（英文：Critical terrorism studies）撈亂，而批判恐怖主義學習有時同恐怖主義心理學重疊。

概念
喺恐怖主義社會學去睇恐怖主義係一個「社會建設」喺現實世界係唔應該有嘅。
恐怖份子籌資活動

恐怖份子籌資活動係指進行某尐交易所涉及嘅資金係由恐怖份子擁有，或者用過或者打算用嚟搞恐怖活動。恐怖份子籌資活動同洗黑錢唔同，後者著眼於處理犯罪得益。
恆豐中心

恆豐中心（英文：Prudential Centre）係香港佐敦一座商用樓，屬港鐵佐敦站E出口上蓋物業，喺彌敦道216至228號。設有恆豐酒店同埋恆豐商場，9成大業主企業由李文華、李卓民、曾昭穎家族經營    。
恆豐中心前身係一排西式唐樓，其中李小龍五姊弟住過，隔離間新樂酒店係李小龍成日去嘅地方。
恆香老餅家

恆香老餅家（英文：Hang Heung Cake Shop）係香港一間唐人餅店，總店嚮新界元朗區元朗大馬路，賣老婆餅、小鳳餅、嫁女餅同埋月餅出名。
恐怖

恐怖故仔（horror fiction），指作嚟想令讀者觀眾覺得驚嘅故仔，喺口傳故仔、文學、漫畫、電影同電子遊戲等嘅媒體當中都會見得到。
恐同

恐同係指對同性戀（廣義上更包晒LGBT）嘅恐懼同排斥，主要原因係有唔少異性戀者認為異性戀先至係正常，所以就抗拒同性戀者。
恐嚇論據

恐嚇論據（Argumentum ad Baculum），又可以叫訴諸武力（Appeal to force），係邏輯謬論一種，簡單講即係有強權冇公理，以威脅、武力或者暴力造成嘅恐懼作為論據根基。

例子
如果你唔信神，你就會落地獄。
如果你講毛主席嘅壞話，就𢯊你去坐監！
邊個再去嗰啲撐警集會嘅話，我就同邊個絕交。
月劫餘生

《月劫餘生》（Moon）係一部2009年嘅英國科幻電影，由鄧肯鍾尼斯執導。主演係森洛維。
月半小夜曲

《月半小夜曲》係香港男歌手李克勤嘅經典歌曲，改編自日本女歌手河合奈保子作曲並主唱嘅Half Moon·Serenade（ハーフムーン·セレナーデ），填詞向雪懷，編曲杜自持。首歌喺1987年推出，並收錄喺專輯《命運符號》入面，係李克勤嘅首本名曲之一。1989年李克勤再次重新灌錄首歌後再次受歡迎。
李克勤喺香港電台電視節目《我們都是這樣唱大的II》向主持人區瑞強透露，當年《月半小夜曲》原本由關正傑主唱（佢喺同年退出歌壇），之後輾轉由李克勤主唱。

簡介
《月半小夜曲》嘅日文原版都係相同意思，歌曲同歌詞都表現出幽怨同傷感，描繪出故事嘅主人翁跟伴侶分手嘅傷痛經歷。

其他版本
《月半小夜曲》有幾個翻唱版本，以下係比較出名嘅版本：
容祖兒（2002），同李克勤合唱 
鄧紫棋（2004），13歲就讀中學時期，以本名「鄧詩穎」喺校內參賽演唱，只短短收錄23秒片段。除此之外，並添加絲帶舞表演。
陳慧嫻（2008），喺佢活出生命演唱會中演繹，呢個版本普遍認為係非常高水準，堪比原唱，喺中國大陸傳唱度較高。
陳樂基（2014），喺《中國好聲音3》演唱，令評判一致讚賞，並且喺中國大陸好受歡迎。原本《月半小夜曲》的風格應為傷感，而陳樂基版本就表現到好激昂。
Lân Nhã（2015），翻唱越南版 歌名:情濃 Tình Nồng
容祖兒（2016），喺湖南衛視《我是歌手4》第七期演唱，並攞到嗰集觀眾票選第三名、歌手互投第二名。
林秉材（2017），專輯《誤會》嘅其中一首歌，改編詞：向雪懷，由南方唱片機構發行。
周深（2019），喺東方衛視《我們的歌》節目入面同李克勤合唱，兩人成為嗰集節目嘅擂主（第一名）。
茱莉雅·阮（Julia Nguyễn）（2021），翻唱越南版，歌名: 朏夜曲 Trăng Khuyết Dạ Khúc（喃字：𢁋缺夜曲）
月台閘門

月台閘門係喺鐵路車站月台邊緣安裝嘅安全設施，等同於半度月台幕門。喺香港嘅港鐵，安裝閘門嘅一定係喺戶外車站，而喺倫敦地下鐵系統入面，亦有喺一啲地底車站安裝月台閘門。月台閘門用嚟避免乘客俾列車行走嗰陣產生嘅氣流整傷同避免乘客墮軌。
月光曲

月光曲 (德布西)：德布西作嘅鋼琴曲 Clair de Lune，係《貝加莫組曲》嘅第三樂章。
月光奏鳴曲：貝多芬作嘅鋼琴曲。
月光餅

月光餅係月餅嘅一種，係窮人買唔起普通月餅嘅替代品，喺舊時香港同臺灣都有，但做法唔同。

香港
香港嘅月光餅喺香港開埠初期經已出現，用到白砂糖同麵粉整，外表睇落似炒米餅，入口慢慢會溶，味似雲片糕。

臺灣
臺灣嘅月光餅就會用番薯或者芋頭整。
月台幕門

月台幕門（粵拼：jyut6 toi4 mok3 mun4），廣東又嗌屏蔽門，係一道喺鐵路站月台邊緣安裝嘅高身幕門，用嚟避免乘客俾列車行走嗰陣產生嘅氣流整傷同避免乘客墮軌，及好大程度減輕車站工作人員嘅安監負擔。佢主要由機械同電氣兩樣組成，其中機械部分包括門體結構同埋門機傳動系統；而電氣部分包括供電同埋控制系統。
月大

月大係指公曆有31日嘅月份。公曆每年1月、3月、5月、7月、8月、10月、12月爾七個月都係月大。
月即別汗

月即別汗（Mohammed Öz-Beg Khan，1282年—1341年）係欽察汗國第九代汗王，亦係在位時間最長嘅欽察汗國君主（1312年至1341年在位）。烏孜別克族由月即別汗而得名。
渠係忙哥帖木兒嘅孫，宗王脫黑魯察嘅仔。渠統治下嘅欽察汗國完成伊斯蘭化，而且國勢大盛，所以渠嘅軍隊稱為烏茲別克軍（有成30萬人，當時唻講係相當大規模），人民就稱為烏茲別克人。
智利旗

智利旗，係代表智利嘅旗。旗長闊比例2:3，上半白，下半紅，左上有藍底白五角星。
智利披索

智利披索（西班牙文：Peso chileno）係智利現行貨幣，1975年開始用。上一代嘅智利披索喺1817至1960年用。
智利南美航空

智利南美航空（LATAM Chile）係智利一間航空公司，南美航空集團成員，1929年開張。
智利海

智利海（Chilean Sea）係太平洋嘅海，喺智利西面對出。
智利大學

智利大學（Universidad de Chile）係智利聖地亞哥一間大學，1842年創校。
智利海嶺

智利海嶺係太平洋東南一個海嶺，喺南美洲西岸智利對出，納斯卡板塊同南極洲板塊之間，西面接住東太平洋海嶺。
拓撲學

拓撲學（粵拼：tok3 pok3 hok6，英文：topology）係數學嘅一門分支，專門研究拓撲空間，主要研究空間入面，幾何物體喺連續變化（包括拉長、㩒扁或者彎曲，但係唔包撕開同黐埋）下保持不變嘅性質，喺拓撲學入面，連通性同緊緻性係其中兩個重要性質嘅例子。

歷史
哥尼斯堡七橋問題
歐拉喺1736年有關七橋問題嘅論文被認爲係現代拓撲學嘅第一份論文。「拓撲學」呢個詞喺1847年由利斯廷（Johann Benedict Listing）喺《Vorstudien zur Topologie》呢本書提出，不過當時嘅定義同現代對拓撲學嘅定義唔同。
現代拓撲學好依靠集合論嘅概念。集合論由康托爾（Cantor）喺19世紀後半發展。除咗建立左集合論嘅基本概念之外，康托爾亦都將歐幾里得空間入面嘅點集拓撲作爲佢研究傅立葉級數（Fourier series）嘅一部分。

連續函數同埋同胚
内文：連續函數同同胚
拓樸空間之間嘅函數，若果任何開集嘅原像都係開集，咁呢個函數就話係「連續」（continuous）。若果函數係由實數線打去實數線，而且兩邊嘅實數線都係用標準拓樸，咁呢個定義同實分析入面嘅連續函數定義（ε-δ 定義）等價。若果一個函數係連續、一對一同滿射，而且反函數都係連續，就話呢個函數係同胚（homeomorphism），亦都會話個函數嘅定義域同值域係同胚（homeomorphic）。
拓撲環

喺數學入面，拓撲環係一個有拓樸結構嘅環，佢嘅加法同埋乘法作為嘅映射都係連續嘅，其中上面係攞積拓樸。
拐神星

拐神星（Helena），即係小行星101，係太陽系小行星帶嘅一粒小行星，喺1868年8月15號發現。
拓撲向量空間

喺數學入邊，拓撲向量空間（英文：topological vector space，簡寫TVS）又叫線性拓撲空間（linear topological space），係一個帶有拓撲結構嘅向量空間，而且向量加法同純量乘法都係連續函數。拓撲向量空間喺泛函分析入邊好重要。
拐石

拐石（Kwai Shek），係香港新界大嶼山一個海角，喺大嶼山東北部，倒扣灣東北。呢度係大嶼山嘅最北點。
怎麼了

《怎麼了》係台灣歌手周興哲喺2019年1月10號發行嘅歌，係華劇【你有念大學嗎？】嘅片尾曲。

制作
《怎麼了》由周興哲同吳易緯作詞，周興哲作曲、于京延編曲。
怒族

怒族係中國其中一個少數民族，主要住喺雲南，人口4萬。
怒后星

怒后星（Althaea），即係小行星119，係太陽系小行星帶嘅一粒小行星，喺1872年4月3號發現。
怎麼？

《怎麼？》係台灣歌手辛曉琪嘅第十一張專輯，喺1999年11月推出。
怎樣打飛機

《怎樣打飛機》係由中國人民解放軍廣州軍區司令部出版嘅作戰手冊，封面寫住係1965年2月15號出版，本書係教人點樣用輕型武器去將啲戰機射落嚟。2006年，有中國大陸網友貼咗呢本嘢個封面入討論區，引起好多人討論，同埋喺度估入面啲嘢係乜，因為喺廣東話入面，「打飛機」係「手淫」嘅代詞。
怒放的生命

《怒放的生命》係中國歌手汪峰出嘅第四張錄音室專輯。喺2005年12月28號由創盟音樂唱片公司發行。

簡介
呢張專輯11隻新歌都係由汪峰一手包辦所有作曲作詞。
忽那汐里

忽那汐里（1992年12月22號—），係日本女演員，出名電影作品包括《死侍2》。
愛民

愛民（英文：Oi Man）係香港九龍南面十二號山，響京士柏東面、紅磡灣北面。愛民主要係愛民邨做中心。愛民唔係正式地名，只係因為十二號山/紅磡山本名不夠普及，加上愛民邨出現，令唔少人將十二號山叫做愛民。愛民附近最主要嘅建築物，除咗愛民之外，重有愛民巴士總站、愛民廣場、迦密中學、何文田公園、何文田體育館等等。
愛比克泰德

愛比克泰德（希臘文：Epíktētos，50年—135年）係古羅馬希臘裔哲學家，屬斯多葛主義。佢本嚟係奴隸，兼跛咗隻腳。
愛氏篩

愛氏篩（英文：Sieve of Eratosthenes）係搵質數最簡單嘅方法，以古希臘數學家愛拉托散尼命名。假定要搵所有細過自然數N嘅質數，方法係先將自然數入面第一個質數（即係2）嘅倍數篩走，跟住將下一個質數（即係3）嘅倍數篩走，反複操作呢個步驟，一路到下一個質數嘅平方大過N為止，淨低冇篩走嘅就全部都係質數。
愛民頓

愛民頓（Edmonton /ˈɛdməntən/ ( 聽)）係加拿大亞伯達首府，大約住咗100萬人。
愛氏

愛（粵拼：oi3）係唐人姓氏，喺《百家姓》裏頭排第499位，依家經已冇乜人用。
呢篇愛氏係同姓氏有關嘅楔位文章，重未寫完嘅。麻煩你幫手充實佢。
愛民邨

愛民邨係香港房屋委員會轄下一個公共屋邨，喺香港九龍何文田東南部（十二號山），1974年開始入伙，一共有12座樓。
12座樓包括昭民樓、頌民樓、康民樓、衛民樓、敦民樓、德民樓、新民樓、信民樓、嘉民樓、保民樓、禮民樓同建民樓。
愛沙尼亞人

愛沙尼亞人係發源自愛沙尼亞嘅一個族群，估計全球約莫有110萬人，主要用愛沙尼亞文。
呢篇愛沙尼亞人係關於族群嘅楔位文章，仲未完成嘅。麻煩你幫手補充佢嘅內容。
戴卓爾三次內閣

戴卓爾三次內閣，喺1987年6月11號上任，接替戴卓爾二次內閣。
戴卓爾夫人喺6月9號嘅選舉贏得144席多數，罕有獲得首相第三任期。
1990年11月，夏舜霆挑戰保守黨黨魁之位，戴卓爾夫人未能一戰擊敗對方，其後宣佈辭職，結束11年首相任期。馬卓安後贏得黨魁，組成馬卓安一次內閣。

變動
1987年10月 –  麥敬彥 勳爵  Lord Mackay of Clashfern 接任大法官。
1988年1月  –  韋瀚 John Wakeham 接任樞密院議長。 鮑斯達勳爵  Lord Belstead 接任掌璽大臣及上議院領袖。
1988年7月  – 衛生福利部分家：
John Moore 留任福利大臣。
祁淦禮接任衛生大臣。廖善同  Tony Newton 接任蘭開夏公爵采邑事務大臣。

變動
1989年10月 – 
馬卓安接任財相。
韓達德接任外相
華德偉接任內政大臣
李運登 Tim Renton 接任首席黨鞭
1990年1月 –  夏偉明 Michael Howard 接任就業大臣。
1990年5月 –  韓達 David Hunt 接任威爾斯大臣。
1990年7月 –  李秉德 Peter Lilley 接任工貿大臣。
1990年11月 –  賀維爵士辭職，副首相懸空。
麥傑嘉接任樞密院議長
祁淦禮接任教育科學大臣
韋德君  William Waldegrave 接任衛生大臣。
戴勝

戴勝，又叫鵀，係佛法僧目嘅雀嘅其中一個科，而家得1屬1種。
戴叔倫

戴叔倫（粵拼：daai3 suk1 leon4；732年—789年7月10號），字幼公（jau3 gung1），一作次公（ci3 gung1），潤州金壇人（而家江蘇金壇），係中國唐代詩人。
安史之亂時，爲咗避兵亂，戴叔倫全家搬去京口（而家江蘇鎮江），爲咗習得學問，佢入咗蕭穎士嘅門下，後來成爲門人當中最叻嘅門生。戴叔倫喺唐代宗廣德初年做祕書省正字。大曆元年（766年），佢入劉晏幕下，當時劉晏做戶部尚書充諸道鹽鐵使，受劉晏表奏，戴叔倫做監察御史。唐德宗建中初年做婺州嘅東陽縣令（而家浙江東陽），對啲勤務做得好認真。之後佢又入江西觀察使幕府，做大理寺司直。興元元年（784年）做撫州刺史（而家江西臨川）。貞元元年（785年）十一月寫《賀平賊赦表》，任職吏部郎中，貞元二年（786年）辭官歸鄉，四年（788年）復出做容州刺史兼容管經略使（而家廣西容縣）。佢歷任咁多地方官，都施行善政，所以獲得居民仰慕。貞元五年（789年）7月10號喺路途上過身。
而今，有兩卷《戴叔倫》留低。戴叔倫嘅詩以描寫農村生活爲主，例如《女耕田行》寫女人耕田嘅辛苦，《邊城曲》寫士兵遠戍嘅痛苦。佢寫詩講究韻味，曾經評詩話「詩家之景﹐如藍田日暖﹐良玉生煙﹐可望而不可置於眉睫之前也。」，係後世神韻派嘅先導。《全唐詩》收有戴叔倫嘅詩304首，但當中有好多係偽作，據蔣寅嘅考證，可信嘅散落喺唐宋元文獻嘅有148首，60首判斷唔到真僞，56首偽作。
戴基海峽

戴基海峽（粵拼：daai3 gei1 hoi2 hap6；英文：Drake Passage；西班牙文：Pasaje de Drake；葡文：Passagem de Drake），中國大陸又嗌德雷克海峽，臺灣又嗌德瑞克海峽，係南大洋嘅海峽，喺南美洲智利合恩角同南極洲南舍特蘭群島之間，連接大西洋同太平洋。佢既係世界上最闊最深嘅海峽，又係出現極地惡劣天氣最多嘅海峽，有「殺人西風帶」、「魔鬼海峽」同「暴風走廊」、「死亡海峽」之稱。

名
呢個海峽個名源自1578年發現佢嘅英國探險家——法蘭西斯·戴基。

概況
戴基海峽嘅深度同水溫、鹽份。可以睇到點解佢係世界上最深嘅海峽。
戴基海峽係南美洲同南極洲嘅交界，海峽嘅北邊係智利火地島嘅合恩角，亦係南美洲最南邊嘅地方；南邊係南極洲嘅雪島同利文斯頓島；西邊同東邊分別係望唔到邊嘅太平洋同大西洋；雖然東西長大概300km，但南北平均闊800～930km，最闊有979km，最窄得650km闊。佢嘅平均深度有3,400m深，假設將座峨嵋山嘅最高峰放入去，山頂距離水面有320.7m。而最深位係南緯60.8°嘅南舍特蘭海溝，深度可以去到5,248m咁深，即使將兩座黃山同兩座上海中心大廈疊埋放入去，連樓頂嘅最高位都唔會飆出水面。
喺利文斯頓島望去戴基海峽嗰邊
雖然佢係世界各地通去南極洲嘅緊要通道，但喺南緯60°嘅位幾得人驚下，因為佢係地球唯一冇陸地經過嘅地方，加上有西風漂流嘅洋流經過，而且成日形成極端氣候，所以當地又有尖叫60度之稱，有橫風橫浪係家常便飯嘅事，個浪有時可以去到20m咁高。由於南緯58°係極面地，以北地區嘅温度高過鹽份，以南地區嘅温度低過鹽份。另外，個海峽好多時有從南極飄嚟嘅冰山。
戴基海峽同佢北面嘅麥哲倫海峽都係連接太平洋同大西洋之間嘅主要航道，不過因為麥哲倫海峽比較窄，大型嘅船都會選擇行戴基海峽。雖然1914年巴拿馬運河起好之後，好多船都改行比較平靜同安全嘅運河，但係一啲過唔到運河嘅大船，仍然需要用到戴基海峽。

出入南極注意事項
海峽好多時都好大浪
由於最近出入南極係呢條海峽，加上凈得水、空路先可以到。
水路：雖然價錢比較平，但要做好萬全嘅暈船浪準備，因為水路航行要40～60個鐘先至行嗮，加上成日橫風橫浪，有超過80%機會暈船，有時隻船嘅傾斜度可以去到40～45°。
空路：喺智利南邊嘅潘他阿里拿斯，有飛機可以直達南極洲嘅佐治王島（英文：King George Island），到佐治王島後轉Ocean Nova嘅輪渡就可以到。雖然唔使成日暈船浪且1個半鐘多啲先至行嗮全程，但1個月內得好少航班，而且要好多錢先至去到。
戴利白蘭特

戴利白蘭特（粵拼：daai3 lei6 baak6 laan4 dak6，英文：Daley Blind，1990年3月9號—）係荷蘭嘅男足球員，身高180厘米，重72千克，2008年開始踢職業比賽。佢踢過阿積士、曼聯同拜仁，宜家踢基羅納。

葳蕤史
呢節要加長。
戴卓爾一次內閣

戴卓爾一次內閣，喺1979年5月4號上任，接替卡拉漢內閣。
戴卓爾夫人喺5月3號嘅選舉贏得44席多數，獲女皇任命組閣。而佢成為英國史上第一位女首相。
內閣做到1983年隨國會解散，戴卓爾夫人領導嘅保守黨，喺大選贏得144席多數，組成戴卓爾二次內閣。

變動
1981年1月 -
皮姆繼任下議院領袖、蘭開夏公爵采邑事務大臣兼總發糧官。
洛迪繼任國防大臣，貝範繼任貿易大臣兼貿易局主席
布列坦 Leon Brittan 接任財政部首席秘書。
莊仕華辭去所有職務，其中繼任藝術大臣不入閣。
交通大臣職務獲提拔入閣，霍禮文 Norman Fowler 獲得任命。

1981年9月 至 1983年 6月
1981年9月，戴卓爾夫人第一次大規模改組內閣。
戴卓爾夫人 - 首相
韋德羅 – 內政大臣兼副首相
皮姆 – 下議院領袖兼樞密院議長
許琛勳爵 – 大不列顛大法官
賀維爵士 – 財相
卡靈頓勳爵 – 外相
艾堅斯 – 掌璽大臣
布列坦  Leon Brittan – 財政部首席秘書
華諾加 – 漁農食物大臣
洛迪 – 國防大臣
鍾基富 – 教育大臣
譚百德  Norman Tebbit – 就業大臣
羅信 Nigel Lawson – 能源大臣
夏舜霆 – 環境大臣
霍禮文 Norman Fowler  – 衛生福利大臣
曾栢力 – 工業大臣
The Baroness Young – 上議院領袖兼蘭開夏公爵采邑事務大臣
派利亞 – 北愛爾蘭大臣
白啟新 Cecil Parkinson – 總發糧官
楊格 – 蘇格蘭大臣
貝範 – 貿易大臣兼貿易局主席
侯偉樂 – 交通大臣
Nicholas Edwards – 威爾斯大臣

變動
1982 年4月 – 
卡靈頓勳爵辭任外相，皮姆繼任，貝範繼任樞密院議長。
Baroness Young 接任艾堅斯掌璽大臣之位， 白啟新接任蘭開夏公爵采邑事務大臣。
郭菲德勳爵 Lord Cockfield 接替貝範出任貿易大臣。
1983年1月 – 夏舜霆接任國防大臣。湯金 Tom King 接任環境大臣。
戴卓爾二次內閣

戴卓爾二次內閣，喺1983年6月10號上任，接替戴卓爾一次內閣。
戴卓爾夫人喺6月9號嘅選舉贏得144席多數，獲得首相第二任期。
內閣延至1987年隨國會解散，戴卓爾夫人領導嘅保守黨，罕見贏得第三次大選，組成戴卓爾三次內閣。

人事變動
1983年10月 – 
湯金調任就業大臣
譚百德調任貿易產業大臣
李略 Nicholas Ridley 接任交通大臣
1984年9月 - 
高利伯爵  Earl Gowrie 接任蘭開夏公爵采邑事務大臣
韓達德  Douglas Hurd 接任北愛爾蘭大臣
楊格勳爵 Lord Young of Graffham 入閣，出任光祿大夫。
1985年9月 – 
楊格勳爵 Lord Young of Graffham 接任就業大臣
貝克  Kenneth Baker 接任環境大臣
譚百德接任蘭開夏公爵采邑事務大臣
湯金接任北愛爾蘭大臣
祁淦禮 Kenneth Clarke 入閣，出任總發糧官。
布列坦接任貿易產業大臣。
麥傑嘉 John MacGregor 接任財政部首席秘書
韓達德接任內政大臣。
1986年1月初 - 聶偉敬 Malcolm Rifkind 接任蘇格蘭大臣，楊格接任國防大臣。
1986年1月底 -程隆 Paul Channon 接任貿易產業大臣。
1986年5月 -
李略接任環境大臣，John Moore 接任交通大臣
貝克接任教育科學大臣。
戴卓爾夫人

瑪嘉烈·希達·戴卓爾，戴卓爾女男爵（Margaret Hilda Thatcher, Baroness Thatcher，1925年10月13號—2013年4月8號），通稱戴卓爾夫人，係英國政治家，响1979年至1990年之間做英國嘅第七十任首相。
戴卓爾夫人係自梳士巴利侯爵以嚟，任職時間最長嘅英國首相。如果淨係計單一連續嘅任期，就係自十九世紀初利物浦伯爵以嚟，任職時間最長嘅英國首相。佢係英國史上第一位女首相，第一個經選舉產生嘅主要政黨女黨魁，同埋第一位女性做過重大國務官位（Great Offices of State）。
戴卓爾夫人第一次入閣係嚮1970-1974年，出任希思內閣嘅教育及科學大臣。保守黨政府落台後，佢响1975年成為保守黨黨魁同埋官方反對黨領袖，而且响1979年率領保守黨重掌政府，兼成為英國第一個女首相。
2013年4月8號，戴卓爾夫人因為中風而過身，享年八十七歲。
杉樹

杉樹（粵拼：caam3 syu6；學名：Cunninghamia lanceolata），又叫杉木（caam3 muk6），係杉科杉屬嘅常綠喬木，原產地喺中國，喺江南地區四周圍都可以見到佢。

形態
呢樖嘢嘅高度去到卅幾米、胸徑3米、樹幹比較直、樹形比較整齊。而佢啲葉係扁平嘅線形，背面有兩條白色平行嘅氣孔帶。樹公同樹乸都係同樣，一般喺春天同夏天開花（尤其喺春末夏初最多），而佢啲花方面，花公係柱形、花乸係圓形，佢嘅結果係出直立兼圓柱體嘅毬果，有圓形的種鱗。另外，佢啲核兩邊都有對翼響度。

習性
佢鍾意溫暖兼濕潤氣候同深厚、靚地、排水性能比較好、有腐殖質比較多嘅酸性土嗰度。而佢啲樹仔比較禁（kam1）黑麻麻嘅地方。佢唔禁（kam1）水浸同鹽鹼，生長速度比較快，一般用10年到就可以用嚟做木材。

用途
杉樹係中國內地嘅南方最緊要嘅特產用材樹。佢大部分用喺建築、橋樑、電線桿、整船、家具同工藝製品等方面。成樖嘢甚至重可以用嚟做藥都得。
杉浦友紀

杉浦友紀（日文：杉浦友紀 ，1983年5月14號—）係日本NHK嘅主持人。

學生時代
杉浦友紀喺愛知縣岡崎市出世，佢嘅父親曾經喺美國加利福尼亞州嘅三藩市等城市生活。
杉浦友紀喺南山國際高等學校畢業，考入上智大學文學部新文學系，2003年畢業。

職業生涯
2006年，杉浦友紀進入NHK電視台工作，被分配到福岡工作。
2011年，杉浦友紀擔任微波數字電視推進大使。
2012年3月至今，杉浦友紀擔任《早安日本》節目主持人。
杉浦恭平

杉浦恭平（1989年1月11號—）係日本足球員，司職中場，效力金澤薩維根。
杉本龍士

杉本龍士（1993年6月1號—）係日本足球員，司職前鋒，效力橫濱FC。
杉林區

杉林區（粵拼：caam3 lam4 keoi1）係台灣高雄市嘅一個市轄區。
杉森考起

杉森考起（1997年4月5號—）係日本足球員，司職前鋒，效力名古屋鯨魚。
杉村正二郎

杉村正二郎（1905年4月4號—1975年1月15號），後改名野村正二郎，係大日本帝國足球員，司職中場，曾經喺1927年爲日本足球代表隊出戰遠東運動會，踢咗1場。
杉樹街

杉樹街（英文：Pine Street），係香港九龍大角嘴嘅一條馬路，由晏架街同鐵樹街交界開始，去到福全街。中文街名係嚟自杉樹，但英文街名意思係松樹。
扑柄

扑柄（socket wrench）係一種架生，士巴拿一種，作用係配合扑頭上緊或者扭鬆六角形嘅螺絲，一般用扑柄連接扑頭使用，亦有扑柄扑頭一體，行電嘅扑柄叫電扑。
扒房

扒房係專門鋸扒嘅西式餐廳，主要都係賣牛扒，亦都會賣埋豬扒、雞扒等肉扒，甚至乎有海鮮。
扑頭黨

扑頭黨係一類劫匪。佢哋喺街上面揀咗路人做打劫目標之後，就（通常）會（靜靜雞靠近對方身後，跟住）攻其不備，用硬嘢大力扑落人哋個頭度，務求令對方暈低或者至少變得意識迷糊，再搶走其身上嘅值錢嘢。由於人嘅頭，尤其是後尾枕，頗為脆弱，唔少受害者中招後會有永久創傷，有啲重會因此死埋。
扒天姬

扒天姬，又叫扒天機或者扒船，係香港新界村落獨有嘅過年傳統習俗，通常都係農曆正月十五到正月十九其中一日搞，村民會帶住隻紙紮嘅船行勻成條村，向村民收集污糟嘢放落隻船度，最後一把火燒咗佢。
扑批

扑批（Nut driver）係設計嚟扭六角形嘅螺絲嘅架生，螺絲批一種，可以扭實或者扭鬆啲螺絲，扑批一般有揸手嘅柄，同埋扑頭篤入、食住、扭郁粒螺絲。扑批有佢相應嘅扑頭；亦有一類扑批可以換卜頭嘅，亦有行電嘅電扑批。
扒仔

扒仔（ paa4 zai2）及扒妹（ paa4 mui2*1）／扒女（ paa4 noei5*2） 係啲喺賭場度，不請自來噉樣兜搭賭客，再用各種伎倆揾錢嘅人，算係撈偏門，喺澳門有大把。正式噉計，渠哋都唔係賭場嘅馬仔；間接係嘅都唔係話無嘅。

古今
「扒仔」原本係指啲走去賭客身邊讕老友，呐喊助威、扮教人點樣贏錢，同叫人攞貼士（錢銀打賞）嘅人；噉樣𢲷爛腳未必犯法。不過，家下爾行興集團式運作，會做好多明顯犯法嘅事，尤其係放貴利，呃人同搶嘢嘅都有，或者傍埋種種其他匪類一齊開工——甚至將目標拖入精心設計，組織嚴密，碩大嘅綁架勒索布局之中。

字詞
「扒仔」、「扒女」同「扒妹」其中嘅「仔」、「女」同「妹」三個字，有睇低嘅意思，唔係指後生。而「扒手」基本意思同渠哋唔同，縱使有扒仔／女／妹會偷嘢。
喺澳門賭場揾錢嘅，重有班叫作疊碼仔，舊時做嘅嘢同扒仔好似，幾乎算係同義詞。政府後來訂立咗規矩，攞正牌開工嗰啲，從此統統叫做「疊碼仔」，漸漸地無牌揾食嗰啲多數被稱為「扒仔」。

備註
「扒仔」同「疊碼仔」喺各地嘅用法之異同，主要記載於後者嘅文章。
接力賽

接力賽係種多人合作嘅運動，需要兩個或更多選手輸住做指定運動。常見嘅接力賽包括接力賽跑、接力游水。
探險

探險係指為咗搵新事物而走去啲好少甚至未有人去過嘅地方進行探索。喺地理大發現時期，好多歐洲人都走去探險，推動歐洲嘅文明。
探險家

探險家係為咗探測新事物等目的而深入危險或冇乜人能夠到達嘅地方進行探索嘅人，探險嘅目的有多種，可以包括：考古、科研、軍事、商業、學術、旅行、宗教等。
接力游水

接力游水係游水嘅接力賽，標準係由四個泳手參與，可以分為單一泳式同混合泳式兩類，當中單一泳式多數都係游自由式，而混合泳式就多數都係游自由式、蝶式、蛙式、背泳四式。
掣

掣係一種開關，用嚟控制機械或者程式嘅功能。負責控制嘅人只要用手㩒下啲掣，就可以控制到個機械或者程式。
探索型因素分析

探索型因素分析（英文：exploratory factor analysis，EFA）係因素分析嘅一種，指研究者冇作出任何事先假設嘅因素分析，研究者會由手上嘅數據嗰度估計因素嘅數量同每個變數條式。相對於確定型因素分析。
喺數據科學上，探索性質嘅因素分析可以好有用:p 2：呢種分析能夠減少要考慮嘅變數嘅數量—用  嘅 1 個數值總結晒嗰一大拃分數，達致用數量更少嘅概念解釋現象；探索型嘅因素分析又可以用嚟探討變數之間有咩關係，以及係好似 IQ 噉嘅理論概念嘅「內部結構」（例如係會唔會某啲變數零舍反映得到 IQ 呢？）。除此之外，呢種分析仲可以用嚟處理做統計分析不時會遇到嘅多重共線性問題。
探花

探花（粵拼：taam3 faa1）係中國科舉制度入面喺殿試度攞到進士第三名嘅嗌法，同第一名狀元，第二名榜眼合稱「三鼎甲」。
探花夫婿狀元妻

《探花夫婿狀元妻》（英文：The Femail Champion）係1962年嘅一部黑白粵語古裝片，由珠璣執導，任劍輝、羅艷卿領銜主演。

情節
梁錦清邂逅九門提督個女王春霞，佢為咗親近佳人，於是走去提督府做書僮，重得到春霞婢女小雲幫手撮合。提督知道佢兩二個嘅戀情，嬲到震。錦清為咗要娶春霞，於是上京赴考；春霞唔想嫁俾吏部尚書個仔，就同小雲女扮男裝，去試場揾錦清。春霞揾到錦清之後，本來想相認，但就小雲唔妥錦清個書僮清心認為錦清一定高中，要春霞係科場壓倒錦清。點知殿試個日，春霞得到郡主睇中，就算交白卷都高中狀元，重被招做郡馬。錦清知春霞闖禍，就同佢一齊面聖自首，最終都可以同春霞做夫妻。
木結他

木結他指唔使用任何電子儀器幫手，就可以純粹用弦嚟發聲嘅結他，同電結他相對；原理係弦振會傳到琴橋，再傳到音板同共鳴箱放大。木結他主要分鋼弦嘅民謠結他或者原音結他（acoustic guitar；中國大陸叫原聲結他）同主要用尼龍弦嘅古典結他（classical guitar）。
雖然木結他自己出到聲，但係亦可以裝拾音器；因為民謠結他同古典結他嘅弦唔同質料，佢哋用嘅拾音器係唔同類型。

民謠結他
民謠結他係一般彈流行曲用嘅結他；除咗弦係鋼嘅之外，特徵係校音嘅六個扭掣會向出。民謠結他嘅揸法主要係向左傾斜到幾乎打橫，琴身用大脾承起，樂譜比較多用結他譜（tabulature）。

古典結他
古典結他係彈古典音樂用嘅結他；喺尼龍弦發明之前，佢用嘅係用貓腸（即係羊嘅腸）造嘅弦（而今都仲有用）。除咗弦嘅質料之外，古典結他嘅特徵係校音嘅六個掣會向下，而揸法主要係向左斜大概 45°；可以擺到咁斜嘅方法主要係用腳凳托起左腳，亦都可以用特別嘅架托起個琴。樂譜方面，幾百年前雖然係用結他譜，但係而今主要係用五線譜。
木藤健太

木藤健太（1981年10月5號—）係日本足球員，司職後衞，效力過福岡黃蜂，及山形山神。
木芙蓉

木芙蓉（粵拼：muk6 fu4 jung4；學名：Hibiscus mutabilis）；第個名係地芙蓉（dei6 fu4 jung4）、拒霜花（keoi5 soeng1 faa1）、木蓮（muk6 lin4）、華木（waa4 muk6）；佢係錦葵科木槿屬嘅落葉大灌木或喬木仔，原產中國湖南或四川嘅長江邊一帶。

樣
植株高1－3米，最高去到7m；梗同枝都有比較密嘅星星樣毛或短嘅軟毛；葉大，互生，似蛋形或圓形，掌狀淺裂，有5～7裂，邊緣有好撅嘅鋸齒；兩邊有啡黃軟毛。花比較大，多數生喺葉杈，單瓣或多瓣，花色有紅、粉紅、白呢三種；每年8－10月開花。果屬蒴果，似波，每年秋末冬初結果。

適應環境
佢禁熱同乾旱地氣候，鍾意喺有陽光同暖濕嘅地方生。

用途
呢種植物一般攞嚟做花卉。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅葉可以做藥，可以醫癰疽瘡毒、水火瘌嚫、眼紅腫痛、跌打損傷呢啲病。

成都市花
内文：成都市
木芙蓉之所以做咗四川省成都市嘅市花，係因為喺成都嗰頭成日都見到佢。所以成都嘅簡稱係「蓉」。

芙蓉國
由於喺湖南省入面大部分地區都種咗木芙蓉出嚟，所以湖南嘅別名「芙蓉國」就係噉嚟。

花名歌謠
喺中國內地嘅古詩文化入面，曾經有首同花名歌謠有關嘅詩係形容12個月出嘅比較靚嘅嗰啲植物。其中入面講嘅「十月芙蓉正上妝 」就係佢。
木荷

木荷（粵拼：muk6 ho4；學名：Schima superba），又嗌荷樹（ho4 syu6）、荷木（ho4 muk6），係山茶科木荷屬嘅常綠喬木，亦係中國華南、東南沿海地區常見樹種，喺中國廣東、香港、廣西、海南、湖南、江西、福建、貴州、浙江、臺灣、香港，及美國沿海、日本沖繩都可以搵到。
佢既係亞熱帶常綠林嘅建群種，又係防火樹種。佢嘅花語係「長久同和睦」。

樣
植株有25～30m高，樹皮暗啡色，有豎裂紋。葉互生，單葉，革質或薄革質，長橢圓形，先端漸尖或短尖，兩邊有明顯嘅側脈，葉邊有撅鋸齒，葉長6～15厘米，闊2.5～5.0厘米。花單生，短總狀花序，生喺枝頂或葉杈；花色白或淺黃，有芳香；花柄長10～25mm，纖細兼冇毛；每年5月開花，夏初成樖樹超多花。果係蒴果，啡黃色，木質五裂。籽似扁平嘅腎噉，但邊緣有刺。

適應環境
植株細樖仔都幾禁暗。雖然大樖時唔禁暗，但鍾意喺有陽光嘅地方生。佢重禁酸性泥地。喺肥而厚、濕𣲷𣲷、疏鬆嘅沙地都生得幾好下。

用途
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
植株可以做觀景用樹同綠籬用樹，梗可以做木材同紡織用途，根皮可以做藥，專醫疔瘡同不明腫毒。果可以加工嚟做陀螺玩具。

毒性
木荷嘅根皮、梗皮、樹汁有毒，係因為樹皮有超犀利嘅生物鹼白色結晶，會令人嘅皮膚痕到頂唔順。寵物或家禽、牲畜一旦食咗佢會隨時冇命。
木薯

木薯（粵拼：muk6 syu4；學名：Manihot esculenta），又嗌樹薯（syu6 syu4）或木番薯（muk6 faan1 syu4*2），係大戟科木薯屬嘅長年生草本植物，原產南美洲，而家喺全球大部分熱帶同亞熱帶地區都可以搵到。佢係世界三大薯類之一（另外兩種分別係薯仔同番薯）。

樣
木薯嘅根塊雖然睇落似木頭，但佢屬肉質，樣似圓柱或圓錐，長3dm，直徑75mm，有好多澱粉。植株高2～5m。梗直立，木質。葉互生，樣似披針，掌狀深裂，紙質。花屬圓錐花序，單生，一般生喺梗尖，公乸同樹。花淺黃或帶紫紅。花公生喺花序頂，樣似吊鐘；花乸生喺花序底，柱頭三裂，有3嚿綠色嘅子房。果屬蒴果，樣似波或圓角長方形。籽比較光滑，啡色，有斑紋。花果期：每年4～10月。

生長環境
植株要符合以下環境先至可以生得較好：
植株啱嗮喺夠陽光、土層深厚、排水比較好，重有年平均温度最低＞16℃嘅地方生。既禁旱又禁爛地。

用途
木薯都幾有經濟價值。其中澱粉用途好廣泛，可以整菓糖、葡萄糖、麥芽糖、味精、啤酒、麵包、生粉整各式甜品、餅乾或者蝦片、醬料等食品；重有酒精、塑料纖維薄膜、樹脂、油漆、工業漿糊等化工用品。粗粉同葉可以做飼料。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅葉可以做藥，雖然有解毒消腫嘅功效，但凈可以外用。雖然根部都可以做藥兼內服，有亮發健腦、明目温肺、益肝健脾、和胃潤腸、養顏護膚、抑癌抗瘤、養陰補虛嘅功效，但一定要煮熟嗮先至食得。

毒性
因為木薯分有甜、苦兩個栽培品種，雖然甜品種可以直接剝皮或切成片乾燥就用得，但苦品種唔得。因為苦品種嘅木薯都帶有HCN，尤其喺皮層最多，所以必須要去毒處理先至食得，因為未經去毒處理嘅木薯，唔小心食咗些少會出現呼吸加速、血壓極速下降、脈搏加速、頭暈、頭痛、胃痛、嘔、腹瀉、精神錯亂、抽筋同埋發羊吊。食得太多嘅話會因為嚴重氰化物中毒而隨時冇命。不過市面上賣嘅木薯，一般都係甜品種。而苦品種多數用喺澱粉加工同埋工業用途。
木藜蘆屬

木藜蘆屬（粵拼：muk6 lai4 lou4 suk6，學名：Leucothoe）係杜鵑花目杜鵑花科嘅一個屬。
木精

木精，琉球傳說中嘅樹精、澤精，亦叫大頭。日本歸佢入妖怪一類。沖繩周圍都見到佢個樣，漫畫卡通片亦唔罕見。坊間通常講成三四歲細蚊仔咁，頭大、赤髮冚身，善於捉魚，然而只食左眼。通常寄喺古樹，尤其榕樹。
木精好曳，成日整蠱人。例如有人瞓覺，佢會瞓喺人心口，磧到人郁唔到，抖唔到氣。又會有灘邊鬼火，亦會偷走燈籠。
木精至怕八爪魚。唔想畀佢搞，就近放隻八爪魚保平安。
木精心地善良，對人友善。不過佢細蚊個性，友誼不長久。

名
琉球話以キジムナー較出名，然而亦有唔少其他名。
木糠

木糠，係木嘅細碎，係鋸木時跌出，好似糠咁。𠝹木、鑽木、磨木，都可生木糠出來。木糠可以拎來做蔗渣板。
木管樂器

木管樂器（英文：woodwind instrument）係管樂器嘅一種，指件樂器發聲嘅機制涉及將吹奏嘅人吹嘅空氣用一啲尖嘅邊嚟分開。木管樂器唔一定用木造。
例如笛同雙簧管都係木管樂器。
李曉惠

李曉惠，香港親中派政治人士，香港文匯報前任總編輯，香港文化協進智庫總裁。

政治立場
佢政治立場係親中派，佢曾經支持排除民主派人士嘅所謂愛國者治港同埋大幅度削減直選議席比例嘅完善地區治理方案。
李曉迎

李曉迎係一個香港親中派嘅教育界人士，教聯會第20屆理事會嘅理事，仲喺基督教香港信義會宏信書院工作。佢亦係香港未來教育協會嘅總幹事。

政治同政策立場
李曉迎係香港親中派嘅成員。曾經批評教協越走越偏，話佢哋唔斷參與政治活動，挾6萬教師會員嘅名義去攻擊香港政府。
佢仲鼓勵香港嘅年青人融入大灣區。
李曙原

李曙原，係大韓民國嘅一個男藝人同埋演員。
普倫蓋

普倫蓋（Plungė）係立陶宛西北部巴布倫加斯河畔一座城市，由特爾希艾縣負責管轄，海拔高度119米，面積30平方公里，每年平均降雨量少於800毫米，2010年人口23,055。
普利尼夢夏雪

普利尼夢夏雪（法文：Puligny-Montrachet），係法國布爾岡黃金丘嘅其中一個市鎮。
普世青年節

普世青年節，又叫世界青年節，簡稱世青，係一個二至四年一度，畀青少年人參加嘅天主教大型活動，活動有年齡限制，只限16至35歲嘅人參加。
普什圖人

普什圖人係發源自南亞嘅一個族群，屬伊朗人分支，主要分佈阿富汗同巴基斯坦，估計全球約莫有4.9千萬人。
普光院誠

普光院誠（1993年5月20號—）係日本足球員，司職中場，效力秋田藍閃電。